text: Billund fik flere indenrigs-passagerer i marts
  02 april 2015 kl. 07.41
  Mens Es-Air efter få uger måtte opgive at flyve fra Esbjerg til København, så har Billund Lufthavn i samme periode haft fremgang på ruten til hovedstaden. Det viser lufthavnens statistik for passager-tallene i marts.
  I marts måned benyttede i alt 197.129 passagerer Billund Lufthavn. Det er en lille stigning på 823 passagerer.
  Indenrigsruten havde 10.939 passagerer, hvilket er en fremgang på 741 passagerer, svarende til 7,3 procent - og det altså i samme periode, som der var fly mellem Esbjerg og København.
  - De seneste måneders vigende tendens på indenrigs-flyvningen er vendt, og man kan håbe på en god og stabil fremgang på ruten hen over sommerperioden, siger lufthavnschef Kjeld Zacho Jørgensen.
  Udenrigsruterne havde 127.256 passagerer med et øget passagertal på 9.444 passagerer, eller 8 procent. Og det opvejer faldet på chartertrafikken på 9.519 passagerer.
  